《易经》第一卦 乾 乾为天 乾上乾下 
　　乾：元，亨，利，贞。
********************
　　初九：潜龙，勿用。
　　九二：见龙再田，利见大人。
　　九三：君子终日乾乾，夕惕若，厉无咎。
　　九四：或跃在渊，无咎。
　　九五：飞龙在天，利见大人。
　　上九：亢龙有悔。
　　用九：见群龙无首，吉。

《易经》第二卦 坤 坤为地 坤上坤下 
坤：元，亨，利牝马之贞。 君子有攸往，先迷后得主，利西南得朋，东北丧朋。 安贞，吉。
彖曰：至哉坤元，万物资生，乃顺承天。 坤厚载物，德合无疆。 含弘光大，品物咸亨。 牝马地类，行地无疆，柔顺利贞。 君子攸行，先迷失道，后顺得常。 西南得朋，乃与类行；东北丧朋，乃终有庆。安贞之吉，应地无疆。
象曰：地势坤，君子以厚德载物。
********************
　　初六：履霜，坚冰至。
　象曰：履霜坚冰，阴始凝也。 驯致其道，至坚冰也。
　　六二：直，方，大，不习无不利。
　象曰：六二之动，直以方也。 不习无不利，地道光也。
　　六三：含章可贞。 或从王事，无成有终。
　象曰：含章可贞；以时发也。 或从王事，知光大也。
　　六四：括囊；无咎，无誉。
　象曰：括囊无咎，慎不害也。
　　六五：黄裳，元吉。
　象曰：黄裳元吉，文在中也。
　　上六：战龙於野，其血玄黄。
　象曰：战龙於野，其道穷也。
　　用六：利永贞。
　象曰：用六永贞，以大终也。

《易经》第三卦 屯 水雷屯 坎上震下
屯：元，亨，利，贞，勿用，有攸往，利建侯。
彖曰：屯，刚柔始交而难生，动乎险中，大亨贞。雷雨之动满盈，天造草昧，宜建侯而不宁。 
象曰：云，雷，屯；君子以经纶。
********************
　　初九：磐桓；利居贞，利建侯。
　　象曰：虽磐桓，志行正也。 以贵下贱，大得民也。
　　六二：屯如邅如，乘马班如。 匪寇婚媾，女子贞不字，十年乃字。
　　象曰：六二之难，乘刚也。 十年乃字，反常也。
　　六三：既鹿无虞，惟入于林中，君子几不如舍，往吝。
　　象曰：既鹿无虞，以纵禽也。 君子舍之，往吝穷也。
　　六四：乘马班如，求婚媾，无不利。
　　象曰：求而往，明也。
　  九五：屯其膏，小贞吉，大贞凶。
　　象曰：屯其膏，施未光也。
　　上六：乘马班如，泣血涟如。
　　象曰：泣血涟如，何可长也。

《易经》第四卦 蒙 山水蒙 艮上坎下 　　
蒙：亨。 匪我求童蒙，童蒙求我。 初噬告，再三渎，渎则不告。利贞。
彖曰：蒙，山下有险，险而止，蒙。 蒙亨，以亨行时中也。匪我求童蒙，童蒙求我，志应也。 初噬告，以刚中也。再三渎， 渎则不告，渎蒙也。 蒙以养正，圣功也。
象曰：山下出泉，蒙；君子以果行育德。
********************
　　初六：发蒙，利用刑人，用说桎梏，以往吝。
　　象曰：利用刑人，以正法也。
　　九二：包蒙吉；纳妇吉；子克家。
　　象曰：子克家，刚柔接也。
　　六三：勿用娶女；见金夫，不有躬，无攸利。
　　象曰：勿用娶女，行不顺也。
　　六四：困蒙，吝。
　　象曰：困蒙之吝，独远实也。
　　六五：童蒙，吉。
　　象曰：童蒙之吉，顺以巽也。
　　上九：击蒙；不利为寇，利御寇。
　　象曰：利用御寇，上下顺也。

《易经》第五卦 需 水天需 坎上乾下 
　　需：有孚，光亨，贞吉。 利涉大川。
彖曰：需，须也；险在前也。 刚健而不陷，其义不困穷矣。 需有孚，光亨，贞吉。 位乎天位，以正中也。 利涉大川，往有功也。
象曰：云上於天，需；君子以饮食宴乐。
********************
　　初九：需于郊。 利用恒，无咎。
　　象曰：需于郊，不犯难行也。 利用恒，无咎；未失常也。
　　九二：需于沙。 小有言，终吉。
　　象曰：需于沙，衍在中也。 虽小有言，以终吉也。
　　九三：需于泥，致寇至。
　　象曰：需于泥，灾在外也。 自我致寇，敬慎不败也。
　　六四：需于血，出自穴。
　　象曰：需于血，顺以听也。
　　九五：需于酒食，贞吉。
　　象曰：酒食贞吉，以中正也。
　　上六：入于穴，有不速之客三人来，敬之终吉。
　　象曰：不速之客来，敬之终吉。 虽不当位，未大失也。
 
《易经》第六卦 讼 天水讼 乾上坎下 
　　讼：有孚，窒。 惕中吉。 终凶。 利见大人，不利涉大川。
彖曰：讼，上刚下险，险而健讼。讼有孚窒，惕中吉，刚来而得中也。终凶；讼不可成也。 利见大人；尚中正也。不利涉大川；入于渊也。
象曰：天与水违行，讼；君子以作事谋始。
********************
　　初六：不永所事，小有言，终吉。
　　象曰：不永所事，讼不可长也。 虽有小言，其辩明也。
　　九二：不克讼，归而逋，其邑人三百户，无眚。
　　象曰：不克讼，归而逋也。 自下讼上，患至掇也。
　　六三：食旧德，贞厉，终吉，或从王事，无成。
　　象曰：食旧德，从上吉也。
　　九四：不克讼，复自命，渝安贞，吉。
　　象曰：复即命，渝安贞；不失也。
　　九五：讼元吉。
　　象曰：讼元吉，以中正也。
　　上九：或锡之鞶带，终朝三褫之。
　　象曰：以讼受服，亦不足敬也。
 
《易经》第七卦 师 地水师 坤上坎下 　　
师：贞，丈人，吉无咎。
彖曰：师，众也，贞正也，能以众正，可以王矣。 刚中而应，行险而顺，以此毒天下，而民从之，吉又何咎矣。
象曰：地中有水，师；君子以容民畜众。
********************
　　初六：师出以律，否臧凶。
　　象曰：师出以律，失律凶也。
　　九二：在师中，吉无咎，王三锡命。
　　象曰：在师中吉，承天宠也。 王三锡命，怀万邦也。
　　六三：师或舆尸，凶。
　　象曰：师或舆尸，大无功也。
　　六四：师左次，无咎。
　　象曰：左次无咎，未失常也。
　　六五：田有禽，利执言，无咎。长子帅师，弟子舆尸，贞凶。
　　象曰：长子帅师，以中行也。弟子舆师，使不当也。
　　上六：大君有命，开国承家，小人勿用。
　　象曰：大君有命，以正功也。 小人勿用，必乱邦也。
 
《易经》第八卦 比 水地比 坎上下坤 　　
比：吉。 原筮元永贞，无咎。 不宁方来，后夫凶。
彖曰：比，吉也，比，辅也，下顺从也。 原筮元永贞，无咎，以刚中也。不宁方来，上下应也。 后夫凶，其道穷也。
象曰：地上有水，比；先王以建万国，亲诸侯。
********************
　　初六：有孚比之，无咎。 有孚盈缶，终来有他，吉。
　　象曰：比之初六，有他吉也。
　　六二：比之自内，贞吉。
　　象曰：比之自内，不自失也。
　　六三：比之匪人。
　　象曰：比之匪人，不亦伤乎！
　　六四：外比之，贞吉。
　　象曰：外比於贤，以从上也。
　　九五：显比，王用三驱，失前禽。 邑人不诫，吉。
　　象曰：显比之吉，位正中也。舍逆取顺，失前禽也。 邑人不诫，上使中也。
　　上六：比之无首，凶。
　　象曰：比之无首，无所终也。
 
《易经》第九卦 小畜 风天小畜 巽上乾下 
　　小畜：亨。 密云不雨，自我西郊。
彖曰：小畜； 柔得位，而上下应之，曰小畜。 健而巽，刚中而志行，乃亨。 密云不雨，尚往也。 自我西郊，施未行也。
象曰：风行天上，小畜；君子以懿文德。
********************
　　初九：复自道，何其咎，吉。
　　象曰：复自道，其义吉也。
　　九二：牵复，吉。
　　象曰：牵复在中，亦不自失也。
　　九三：舆说辐，夫妻反目。
　　象曰：夫妻反目，不能正室也。
　　六四：有孚，血去惕出，无咎。
　　象曰：有孚惕出，上合志也。
　　九五：有孚挛如，富以其邻。
　　象曰：有孚挛如，不独富也。
　　上九：既雨既处，尚德载，妇贞厉。 月几望，君子征凶。
　　象曰：既雨既处，德积载也。 君子征凶，有所疑也。

《易经》第十卦 履 天泽履 乾上兑下 　　
履：履虎尾，不咥人，亨。
彖曰：履，柔履刚也。说而应乎乾，是以履虎尾，不咥人，亨。刚中正，履帝位而不疚，光明也。
象曰：上天下泽，履；君子以辨上下，安民志。
********************
　　初九：素履，往无咎。
　　象曰：素履之往，独行愿也。
　　九二：履道坦坦，幽人贞吉。
　　象曰：幽人贞吉，中不自乱也。
　　六三：眇能视，跛能履，履虎尾，咥人，凶。 武人为于大君。
　　象曰：眇能视；不足以有明也。跛能履；不足以与行也。咥人之凶；位不当也。 武人为于大君；志刚也。
　　九四：履虎尾，愬愬终吉。
　　象曰：愬愬终吉，志行也。
　　九五：夬履，贞厉。
　　象曰：夬履贞厉，位正当也。
　　上九：视履考祥，其旋元吉。
　　象曰：元吉在上，大有庆也。

《易经》第十一卦 泰 地天泰 坤上乾下 
　　泰：小往大来，吉亨。
彖曰：泰，小往大来，吉亨。则是天地交，而万物通也；上下交，而其志同也。内阳而外阴，内健而外顺，内君子而外小人，君子道长，小人道消也。
象曰：天地交泰，后以财（裁）成天地之道，辅相天地之宜，以左右民。
********************
　　初九：拔茅茹，以其夤，征吉。
　　象曰：拔茅征吉，志在外也。
　　九二：包荒，用冯河，不遐遗，朋亡，得尚于中行。
　　象曰：包荒，得尚于中行，以光大也。
　　九三：无平不陂，无往不复，艰贞无咎。 勿恤其孚，于食有福。
　　象曰：无往不复，天地际也。
　　六四：翩翩不富，以其邻，不戒以孚。
　　象曰：翩翩不富，皆失实也。 不戒以孚，中心愿也。
　　六五：帝乙归妹，以祉元吉。
　　象曰：以祉元吉，中以行愿也。
　　上六：城复于隍，勿用师。 自邑告命，贞吝。
　　象曰：城复于隍，其命乱也。

《易经》第十二卦 否 天地否 乾上坤下 
　　否：否之匪人，不利君子贞，大往小来。
彖曰：否之匪人，不利君子贞。 大往小来， 则是天地不交，而万物不通也；上下不交，而天下无邦也。内阴而外阳，内柔而外刚，内小人而外君子。 小人道长，君子道消也。
象曰：天地不交，否；君子以俭德辟难，不可荣以禄。
********************
　　初六：拔茅茹，以其夤，贞吉亨。
　　象曰：拔茅贞吉，志在君也。
　　六二：包承。 小人吉，大人否亨。
　　象曰：大人否亨，不乱群也。
　　六三：包羞。
　　象曰：包羞，位不当也。
　　九四：有命无咎，畴离祉。
　　象曰：有命无咎，志行也。
　　九五：休否，大人吉。 其亡其亡，系于苞桑。
　　象曰：大人之吉，位正当也。
　　上九：倾否，先否后喜。
　　象曰：否终则倾，何可长也。
 
《易经》第十三卦 同人 天火同人 乾上离下 　　
同人：同人于野，亨。 利涉大川，利君子贞。
彖曰：同人，柔得位得中，而应乎乾，曰同人。 同人曰，同人于野，亨。利涉大川，乾行也。 文明以健，中正而应，君子正也。 唯君子为能通天下之志。
象曰：天与火，同人；君子以类族辨物。
********************
　　初九：同人于门，无咎。
　　象曰：出门同人，又谁咎也。
　　六二：同人于宗，吝。
　　象曰：同人于宗，吝道也。
　　九三：伏戎于莽，升其高陵，三岁不兴。
　　象曰：伏戎于莽，敌刚也。 三岁不兴，安行也。
　　九四：乘其墉，弗克攻，吉。
　　象曰：乘其墉，义弗克也，其吉，则困而反则也。
　　九五：同人，先号啕而后笑。 大师克相遇。
　　象曰：同人之先，以中直也。 大师相遇，言相克也。
　　上九：同人于郊，无悔。
　　象曰：同人于郊，志未得也。
 
《易经》第十四卦 大有 火天大有 离上乾下 　　
大有：元亨。 
彖曰：大有，柔得尊位，大中而上下应之，曰大有。其德刚健而文明，应乎天而时行，是以元亨。
象曰：火在天上，大有；君子以竭恶扬善，顺天休命。
********************
　　初九：无交害，匪咎，艰则无咎。
　　象曰：大有初九，无交害也。
　　九二：大车以载，有攸往，无咎。
　　象曰：大车以载，积中不败也。
　　九三：公用亨于天子，小人弗克。
　　象曰：公用亨于天子，小人害也。
　　九四：匪其彭，无咎。
　　象曰：匪其彭，无咎；明辨晰也。
　　六五：厥孚交如，威如；吉。
　　象曰：厥孚交如，信以发志也。 威如之吉，易而无备也。
　　上九：自天佑之，吉无不利。
　　象曰：大有上吉，自天佑也。

 《易经》第十五卦 谦 地山谦 坤上艮下 　　
 谦：亨，君子有终。
彖曰：谦，亨，天道下济而光明，地道卑而上行。天道亏盈而益谦，地道变盈而流谦，鬼神害盈而福谦，人道恶盈而好谦。谦尊而光，卑而不可踰，君子之终也。
象曰：地中有山，谦；君子以裒多益寡，称物平施。
********************
　　初六：谦谦君子，用涉大川，吉。
　　象曰：谦谦君子，卑以自牧也。
　　六二：鸣谦，贞吉。
　象曰：鸣谦贞吉，中心得也。
　　九三：劳谦君子，有终吉。
　　象曰：劳谦君子，万民服也。
　　六四：无不利，撝谦。
　　象曰：无不利，撝谦；不违则也。
　　六五：不富，以其邻，利用侵伐，无不利。
　　象曰：利用侵伐，征不服也。
　　上六：鸣谦，利用行师，征邑国。
　　象曰：鸣谦，志未得也。 可用行师，征邑国也。

 《易经》第十六卦 豫 雷地豫 震上坤下 
　　豫：利建侯行师。
彖曰：豫，刚应而志行，顺以动，豫。豫，顺以动，故天地如之，而况建侯行师乎？天地以顺动，故日月不过，而四时不忒；圣人以顺动，则刑罚清而民服。 豫之时义大矣哉！
象曰：雷出地奋，豫。 先王以作乐崇德，殷荐之上帝，以配祖考。
********************
　　初六：鸣豫，凶。
　　象曰：初六鸣豫，志穷凶也。
　　六二：介于石，不终日，贞吉。
　象曰：不终日，贞吉；以中正也。
　　六三：盱豫，悔。 迟有悔。
　　象曰：盱豫有悔，位不当也。
　　九四：由豫，大有得。勿疑。 朋盍簪。
　　象曰：由豫，大有得；志大行也。
　　六五：贞疾，恒不死。
　　象曰：六五贞疾，乘刚也。 恒不死，中未亡也。
　　上六：冥豫，成有渝，无咎。
　　象曰：冥豫在上，何可长也。

《易经》第十七卦 随 泽雷随 兑上震下 
　　随：元亨利贞，无咎。
彖曰：随，刚来而下柔，动而说，随。大亨贞，无咎，而天下随时，随之时义大矣哉！
象曰：泽中有雷，随；君子以晦入宴息。
********************
　　初九：官有渝，贞吉。 出门交有功。
　　象曰：官有渝，从正吉也。 出门交有功，不失也。
　　六二：系小子，失丈夫。
　象曰：系小子，弗兼与也。
　　六三：系丈夫，失小子。 随有求得，利居贞。
　　象曰：系丈夫，志舍下也。
　　九四：随有获，贞凶。有孚在道，以明，何咎。 
　　象曰：随有获，其义凶也。 有孚在道，明功也。
　　九五：孚于嘉，吉。
　　象曰：孚于嘉，吉；位正中也。
　　上六：拘系之，乃从维之。 王用亨于西山。
　　象曰：拘系之，上穷也。
 
《易经》第十八卦 蛊 山风蛊 艮上巽下 　
蛊：元亨，利涉大川。 先甲三日，后甲三日。
彖曰：蛊，刚上而柔下，巽而止，蛊。 蛊，元亨，而天下治也。 利涉大川，往有事也。 先甲三日，后甲三日，终则有始，天行也。
象曰：山下有风，蛊；君子以振民育德。
********************
　　初六：干父之蛊，有子，考无咎，厉终吉。
　　象曰：干父之蛊，意承考也。
　　九二：干母之蛊，不可贞。
　象曰：干母之蛊，得中道也。
　　九三：干父小有晦，无大咎。
　　象曰：干父之蛊，终无咎也。
　　六四：裕父之蛊，往见吝。
　　象曰：裕父之蛊，往未得也。
　　六五：干父之蛊，用誉。
　　象曰：干父之蛊；承以德也。
　　上九：不事王侯，高尚其事。 
　　象曰：不事王侯，志可则也。
 
《易经》第十九卦 临 地泽临 坤上兑下 
　　临：元，亨，利，贞。 至于八月有凶。
彖曰：临，刚浸而长。 说而顺，刚中而应，大亨以正，天之道也。 至于八月有凶，消不久也。
象曰：泽上有地，临； 君子以教思无穷，容保民无疆。
********************
　　初九：咸临，贞吉。
　　象曰：咸临贞吉，志行正也。
　　九二：咸临，吉无不利。
　象曰：咸临，吉无不利；未顺命也。
　　六三：甘临，无攸利。 既忧之，无咎。
　　象曰：甘临，位不当也。 既忧之，咎不长也。
　　六四：至临，无咎。
　　象曰：至临无咎，位当也。
　　六五：知临，大君之宜，吉。
　　象曰：大君之宜，行中之谓也。
　　上六：敦临，吉无咎。
　　象曰：敦临之吉，志在内也。
 
《易经》第二十卦 观 风地观 巽上坤下 
　　观：盥而不荐，有孚颙若。
彖曰：大观在上，顺而巽，中正以观天下。观，盥而不荐，有孚颙若，下观而化也。 观天之神道，而四时不忒， 圣人以神道设教，而天下服矣。
象曰：风行地上，观；先王以省方，观民设教。
********************
　　初六：童观，小人无咎，君子吝。
　　象曰：初六童观，小人道也。
　　六二：窥观，利女贞。
　象曰：窥观女贞，亦可丑也。
　　六三：观我生，进退。
　　象曰：观我生，进退；未失道也。
　　六四：观国之光，利用宾于王。
　　象曰：观国之光，尚宾也。
　　九五：观我生，君子无咎。
　　象曰：观我生，观民也。
　　上九：观其生，君子无咎。
　　象曰：观其生，志未平也。
 
《易经》第二十一卦 噬嗑 火雷噬嗑 离上震下 
　噬嗑：亨。 利用狱。
彖曰：颐中有物，曰噬嗑，噬嗑而亨。刚柔分，动而明，雷电合而章。柔得中而上行，虽不当位，利用狱也。
象曰：雷电噬嗑；先王以明罚敕法。
　　********************
  初九：履校灭趾，无咎。
　　象曰：履校灭趾，不行也。
　　六二：噬肤灭鼻，无咎。
　象曰：噬肤灭鼻，乘刚也。
　　六三：噬腊肉，遇毒；小吝，无咎。
　　象曰：遇毒，位不当也。
　　九四：噬乾胏，得金矢，利艰贞，吉。
　　象曰：利艰贞吉，未光也。
　　六五：噬乾肉，得黄金，贞厉，无咎。
　　象曰：贞厉无咎，得当也。
　　上九：何校灭耳，凶。
　　象曰：何校灭耳，聪不明也。
 
《易经》第二十二卦 贲 山火贲 艮上离下 　　
贲：亨。 小利有所往。
彖曰：贲，亨；柔来而文刚，故亨。分刚上而文柔，故小利有攸往。天文也；文明以止，人文也。观乎天文，以察时变；观乎人文，以化成天下。
象曰：山下有火，贲；君子以明庶政，无敢折狱。
********************
　　初九：贲其趾，舍车而徒。
　　象曰：舍车而徒，义弗乘也。
　　六二：贲其须。
　象曰：贲其须，与上兴也。
　　九三：贲如濡如，永贞吉。
　　象曰：永贞之吉，终莫之陵也。
　　六四：贲如皤如，白马翰如，匪寇婚媾。
　　象曰：六四，当位疑也。 匪寇婚媾，终无尤也。
　　六五：贲于丘园，束帛戋戋，吝，终吉。
　　象曰：六五之吉，有喜也。
　　上九：白贲，无咎。
　　象曰：白贲无咎，上得志也。
 
 《易经》第二十三卦 剥 山地剥 艮上坤下 
剥：不利有攸往。
彖曰：剥，剥也，柔变刚也。 不利有攸往，小人长也。 顺而止之，观象也。 君子尚消息盈虚，天行也。
象曰：山附地上，剥；上以厚下，安宅。

********************　　
初六：剥牀以足，蔑贞凶。
　　象曰：剥牀以足，以灭下也。
　　六二：剥牀以辨，蔑贞凶。
　象曰：剥牀以辨，未有与也。
　　六三：剥之，无咎。
　　象曰：剥之无咎，失上下也。
　　六四：剥牀以肤，凶。
　　象曰：剥牀以肤，切近灾也。
　　六五：贯鱼，以宫人宠，无不利。
　　象曰：以宫人宠，终无尤也。
　　上九：硕果不食，君子得舆，小人剥庐。
　　象曰：君子得舆，民所载也。 小人剥庐，终不可用也。

 《易经》第二十四卦 复 地雷复 坤上震下 
　　复：亨。 出入无疾，朋来无咎。 反复其道，七日来复，利有攸往。
彖曰：复亨；刚反，动而以顺行，是以出入无疾，朋来无咎。 反复其道，七日来复，天行也。 利有攸往，刚长也。 复其见天地之心乎？
象曰：雷在地中，复；先王以至日闭关，商旅不行，后不省方。
********************
　　初九：不复远，无只悔，元吉。
　　象曰：不远之复，以修身也。
　　六二：休复，吉。
　象曰：休复之吉，以下仁也。
　　六三：频复，厉无咎。
　　象曰：频复之厉，义无咎也。
　　六四：中行独复。
　　象曰：中行独复，以从道也。
　　六五：敦复，无悔。
　　象曰：敦复无悔，中以自考也。
上六：迷复，凶，有灾眚。用行师，终有大败，以其国君，凶；至于
十年，不克征。
　　象曰：迷复之凶，反君道也。
 
《易经》第二十五卦 无妄 天雷无妄 乾上震下 　
无妄：元，亨，利，贞。 其匪正有眚，不利有攸往。
彖曰：无妄，刚自外来，而为主於内。动而健，刚中而应，大亨以正，天
之命也。 其匪正有眚，不利有攸往。无妄之往，何之矣？ 天命不
佑，行矣哉？ 
象曰：天下雷行，物与无妄；先王以茂对时，育万物。
********************
　　初九：无妄，往吉。
　　象曰：无妄之往，得志也。
　　六二：不耕获，不菑畲，则利有攸往。
　象曰：不耕获，未富也。
　　六三：无妄之灾，或系之牛，行人之得，邑人之灾。
　　象曰：行人得牛，邑人灾也。
　　九四：可贞，无咎。
　　象曰：可贞无咎，固有之也。
　　九五：无妄之疾，勿药有喜。
　　象曰：无妄之药，不可试也。
　　上九：无妄，行有眚，无攸利。
　　象曰：无妄之行，穷之灾也。

《易经》第二十六卦 大畜 山天大畜 艮上乾下 
大畜：利贞，不家食吉，利涉大川。
彖曰：大畜，刚健笃实辉光，日新其德，刚上而尚贤。 能止健，大正也。
不家食吉，养贤也。 利涉大川，应乎天也。
象曰：天在山中，大畜；君子以多识前言往行，以畜其德。
********************
　　初九：有厉利已。
　　象曰：有厉利已，不犯灾也。
　　九二：舆说辐。
　象曰：舆说辐，中无尤也。
　　九三：良马逐，利艰贞。 曰闲舆卫，利有攸往。
　　象曰：利有攸往，上合志也。
　　六四：童豕之牿，元吉。
　　象曰：六四元吉，有喜也。
　　六五：豮豕之牙，吉。
　　象曰：六五之吉，有庆也。
　　上九：何天之衢，亨。
　　象曰：何天之衢，道大行也。
 
《易经》第二十七卦 颐 山雷颐 艮上震下 
　　颐：贞吉。 观颐，自求口实。
彖曰：颐贞吉，养正则吉也。 观颐，观其所养也； 自求口实，观其自养
也。 天地养万物，圣人养贤，以及万民；颐之时义大矣哉！
象曰：山下有雷，颐；君子以慎言语，节饮食。
********************
　　初九：舍尔灵龟，观我朵颐，凶。
　　象曰：观我朵颐，亦不足贵也。
　　六二：颠颐，拂经，于丘颐，征凶。
　象曰：六二征凶，行失类也。
　　六三：拂颐，贞凶，十年勿用，无攸利。
　　象曰：十年勿用，道大悖也。
　　六四：颠颐吉，虎视眈眈，其欲逐逐，无咎。
　　象曰：颠颐之吉，上施光也。
　　六五：拂经，居贞吉，不可涉大川。
　　象曰：居贞之吉，顺以从上也。
　 上九：由颐，厉吉，利涉大川。
　　象曰：由颐厉吉，大有庆也。
 
《易经》第二十八卦 大过 泽风大过 兑上巽下 
　大过：栋桡，利有攸往，亨。
彖曰：大过，大者过也。 栋桡，本末弱也。 刚过而中，巽而说行，利有
攸往，乃亨。 大过之时义大矣哉！
象曰：泽灭木，大过；君子以独立不惧，遯世无闷。
********************
　　初六：藉用白茅，无咎。
　　象曰：藉用白茅，柔在下也。
　　九二：枯杨生秭，老夫得其女妻，无不利。
　象曰：老夫女妻，过以相与也。
　　九三：栋桡，凶。
　　象曰：栋桡之凶，不可以有辅也。
　　九四：栋隆，吉；有它吝。
　　象曰：栋隆之吉，不桡乎下也。
　　九五：枯杨生华，老妇得士夫，无咎无誉。
　　象曰：枯杨生华，何可久也。 老妇士夫，亦可丑也。
　　上六：过涉灭顶，凶，无咎。
　　象曰：过涉之凶，不可咎也。

 《易经》第二十九卦 坎 坎为水 坎上坎下 
　　坎：习坎，有孚，维心亨，行有尚。
彖曰：习坎，重险也。 水流而不盈，行险而不失其信。 维心亨，乃以刚
中也。 行有尚，往有功也。 天险不可升也，地险山川丘陵也，王
公设险以守其国，坎之时用大矣哉！
象曰：水洊至，习坎；君子以常德行，习教事。
********************
　　初六：习坎，入于坎窞，凶。
　　象曰：习坎入坎，失道凶也。
。　　九二：坎有险，求小得。
　象曰：求小得，未出中也。
。　　六三：来之坎坎，险且枕，入于坎窞，勿用。
　　象曰：来之坎坎，终无功也。
　　六四：樽酒簋贰，用缶，纳约自牖，终无咎。
　　象曰：樽酒簋贰，刚柔际也。
　　九五：坎不盈，只既平，无咎。
　　象曰：坎不盈，中未大也。
　 上六：用徽纆，置于丛棘，三岁不得，凶。
　　象曰：上六失道，凶三岁也。
 
《易经》第三十卦 离 离为火 离上离下 　　
离：利贞，亨。 畜牝牛，吉。
彖曰：离，丽也；日月丽乎天，百谷草木丽乎土，重明以丽乎正，乃化成
天下。 柔丽乎中正，故亨；是以畜牝牛吉也。
象曰：明两作离，大人以继明照于四方。
********************
　　初九：履错然，敬之无咎。
　　象曰：履错之敬，以辟咎也。
　　六二：黄离，元吉。
　象曰：黄离元吉，得中道也。
　　九三：日昃之离，不鼓缶而歌，则大耋之嗟，凶。
　　象曰：日昃之离，何可久也。
　　九四：突如其来如，焚如，死如，弃如。
　　象曰：突如其来如，无所容也。
　　六五：出涕沱若，戚嗟若，吉。
　　象曰：六五之吉，离王公也。
　　上九：王用出征，有嘉折首，获其匪丑，无咎。
　　象曰：王用出征，以正邦也。
 

《易经》第三十一卦 咸 泽山咸 兑上艮下 

　　咸：亨，利贞，取女吉。

彖曰：咸，感也。柔上而刚下，二气感应以相与，止而说，男下女，是以
亨利贞，取女吉也。天地感而万物化生，圣人感人心而天下和平；
观其所感，而天地万物之情可见矣！

象曰：山上有泽，咸；君子以虚受人。
********************
　　初六：咸其拇。
　　象曰：咸其拇，志在外也。

　　六二：咸其腓，凶，居吉。
　　象曰：虽凶，居吉，顺不害也。

　　九三：咸其股，执其随，往吝。
　　象曰：咸其股，亦不处也。 志在随人，所执下也。

　　九四：贞吉悔亡，憧憧往来，朋从尔思。
　　象曰：贞吉悔亡，未感害也。 憧憧往来，未光大也。

　　九五：咸其脢，无悔。
　　象曰：咸其脢，志末也。

　　上六：咸其辅，颊，舌。
　　象曰：咸其辅，颊，舌，滕口说也。
 
《易经》第三十二卦 恒 雷风恒 震上巽下 
　　恒：亨，无咎，利贞，利有攸往。
彖曰：恒，久也。 刚上而柔下，雷风相与，巽而动，刚柔皆应，恒。 恒
亨无咎，利贞； 久於其道也，天地之道，恒久而不已也。 利有攸
往，终则有始也。日月得天，而能久照，四时变化，而能久成，圣
人久於其道，而天下化成；观其所恒，而天地万物之情可见矣！
象曰：雷风，恒；君子以立不易方。by 97531.com
********************
　　初六：浚恒，贞凶，无攸利。
　　象曰：浚恒之凶，始求深也。
　　九二：悔亡。
　　象曰：九二悔亡，能久中也。
　　九三：不恒其德，或承之羞，贞吝。
　　象曰：不恒其德，无所容也。
　　九四：田无禽。
　　象曰：久非其位，安得禽也。
　　六五：恒其德，贞，妇人吉，夫子凶。
　　象曰：妇人贞吉，从一而终也。 夫子制义，从妇凶也。
　　上六：振恒，凶。
　　象曰：振恒在上，大无功也。
 
《易经》第三十三卦 遯 天山遁 乾上艮下 
　　遯：亨，小利贞。
彖曰：遯亨，遯而亨也。 刚当位而应，与时行也。 小利贞，浸而长也。遯之时义大矣哉！
象曰：天下有山，遯；君子以远小人，不恶而严。
********************
　　初六：遯尾，厉，勿用有攸往。
　　象曰：遯尾之厉，不往何灾也。
　　六二：执之用黄牛之革，莫之胜说。
　　象曰：执用黄牛，固志也。
　　九三：系遯，有疾厉，畜臣妾吉。
　　象曰：系遯之厉，有疾惫也。 畜臣妾吉，不可大事也。
　　九四：好遯君子吉，小人否。
　　象曰：君子好遯，小人否也。
　　九五：嘉遯，贞吉。
　　象曰：嘉遯贞吉，以正志也。
　　上九：肥遯，无不利。
　　象曰：肥遯，无不利；无所疑也。


 《易经》第三十四卦 大壮 雷天大壮 震上乾下 　　
 大壮：利贞。
彖曰：大壮，大者壮也。 刚以动，故壮。 大壮利贞；大者正也。正大而
天地之情可见矣！
象曰：雷在天上，大壮；君子以非礼勿履。
********************
　　初九：壮于趾，征凶，有孚。
　　象曰：壮于趾，其孚穷也。
　　九二：贞吉。
　　象曰：九二贞吉，以中也。
　　九三：小人用壮，君子用罔，贞厉。 羝羊触藩，羸其角。
　　象曰：小人用壮，君子罔也。
　　九四：贞吉悔亡，藩决不羸，壮于大舆之輹
　　象曰：藩决不羸，尚往也。
　　六五：丧羊于易，无悔。
　　象曰：丧羊于易，位不当也。
　　上六：羝羊触藩，不能退，不能遂，无攸利，艰则吉。
　　象曰：不能退，不能遂，不祥也。 艰则吉，咎不长也。
 
《易经》第三十五卦 晋 火地晋 离上坤下 
　　晋：康侯用锡马蕃庶，昼日三接。
彖曰：晋，进也。 明出地上，顺而丽乎大明，柔进而上行。 是以康侯用锡马蕃庶，昼日三接也。
象曰：明出地上，晋；君子以自昭明德。
********************
　　初六：晋如，摧如，贞吉。 罔孚，裕无咎。
　　象曰：晋如，摧如；独行正也。 裕无咎；未受命也。
　　六二：晋如，愁如，贞吉。 受兹介福，于其王母。
　　象曰：受之介福，以中正也。
　　六三：众允，悔亡。
　　象曰：众允之，志上行也。
　　九四：晋如硕鼠，贞厉。
　　象曰：硕鼠贞厉，位不当也。
　　六五：悔亡，失得勿恤，往吉无不利。
　　象曰：失得勿恤，往有庆也。
　　上九：晋其角，维用伐邑，厉吉无咎，贞吝。
　　象曰：维用伐邑，道未光也。
 
《易经》第三十六卦 明夷 地火明夷 坤上离下 　　
明夷：利艰贞。
彖曰：明入地中，明夷。 内文明而外柔顺，以蒙大难，文王以之。 利艰贞，晦其明也，内难而能正其志，箕子以之。
象曰：明入地中，明夷；君子以莅众，用晦而明。
********************
　　初九：明夷于飞，垂其翼。 君子于行，三日不食， 有攸往，主人有言。
　　象曰：君子于行，义不食也。
　　六二：明夷，夷于左股，用拯马壮，吉。
　　象曰：六二之吉，顺以则也。
　　九三：明夷于南狩，得其大首，不可疾贞。
　　象曰：南狩之志，乃大得也。
　　六四：入于左腹，获明夷之心，出于门庭。
　　象曰：入于左腹，获心意也。
　　六五：箕子之明夷，利贞。
　　象曰：箕子之贞，明不可息也。
　　上六：不明晦，初登于天，后入于地。
　　象曰：初登于天，照四国也。 后入于地，失则也。
 
《易经》第三十七卦 家人 风火家人 巽上离下
家人：利女贞。
彖曰：家人，女正位乎内，男正位乎外，男女正，天地之大义也。家人有严君焉，父母之谓也。父父，子子，兄兄，弟弟，夫夫，妇妇，而家道正；正家而天下定矣。
象曰：风自火出，家人；君子以言有物，而行有恒。
********************
　　初九：闲有家，悔亡。
　　象曰：闲有家，志未变也。
　　六二：无攸遂，在中馈，贞吉。
　　象曰：六二之吉，顺以巽也。
　　九三：家人嗃嗃，悔厉吉；妇子嘻嘻，终吝。
　　象曰：家人嗃嗃，未失也；妇子嘻嘻，失家节也。
　　六四：富家，大吉。
　　象曰：富家大吉，顺在位也。
　　九五：王假有家，勿恤吉。
　　象曰：王假有家，交相爱也。
　　上九：有孚威如，终吉。
　　象曰：威如之吉，反身之谓也。
 
《易经》第三十八卦 睽 火泽睽 离上兑下 
　　睽：小事吉。
彖曰：睽，火动而上，泽动而下； 二女同居，其志不同行；说而丽乎明，柔进而上行，得中而应乎刚；是以小事吉。 天地睽，而其事同也；男女睽，而其志通也；万物睽，而其事类也；睽之时用大矣哉！
象曰：上火下泽，睽；君子以同而异。
********************
　　初九：悔亡，丧马勿逐，自复；见恶人无咎。
　　象曰：见恶人，以辟咎也。
　　九二：遇主于巷，无咎。
　　象曰：遇主于巷，未失道也。
　　六三：见舆曳，其牛掣，其人天且劓，无初有终。
　　象曰：见舆曳，位不当也。 无初有终，遇刚也。
　　九四：睽孤，遇元夫，交孚，厉无咎。
　　象曰：交孚无咎，志行也。
　　六五：悔亡，厥宗噬肤，往何咎。
　　象曰：厥宗噬肤，往有庆也。
　　上九：睽孤， 见豕负涂，载鬼一车， 先张之弧，后说之弧，匪寇婚
媾，往遇雨则吉。
　　象曰：遇雨之吉，群疑亡也。
 
《易经》第三十九卦 蹇 水山蹇 坎上艮下 
　　蹇：利西南，不利东北；利见大人，贞吉。
彖曰：蹇，难也，险在前也。 见险而能止，知矣哉！蹇利西南， 往得中
也；不利东北，其道穷也。 利见大人，往有功也。 当位贞吉，以
正邦也。 蹇之时用大矣哉！
象曰：山上有水，蹇；君子以反身修德。
********************
　　初六：往蹇，来誉。
　　象曰：往蹇来誉，宜待也。
　　六二：王臣蹇蹇，匪躬之故。
　　象曰：王臣蹇蹇，终无尤也。
　　九三：往蹇来反。
　　象曰：往蹇来反，内喜之也。
　　六四：往蹇来连。
　　象曰：往蹇来连，当位实也。
　　九五：大蹇朋来。
　　象曰：大蹇朋来，以中节也。
　　上六：往蹇来硕，吉；利见大人。
　　象曰：往蹇来硕，志在内也。 利见大人，以从贵也。
 
《易经》第四十卦 解 雷水解 震上坎下 
　　解：利西南，无所往，其来复吉。 有攸往，夙吉。
彖曰：解，险以动，动而免乎险，解。 解利西南，往得众也。其来复吉，乃得中也。有攸往夙吉，往有功也。 天地解，而雷雨作，雷雨作，而百果草木皆甲坼，解之时义大矣哉！
象曰：雷雨作，解；君子以赦过宥罪。
********************
　　初六：无咎。
　　象曰：刚柔之际，义无咎也。
　　九二：田获三狐，得黄矢，贞吉。
　　象曰：九二贞吉，得中道也。
　　六三：负且乘，致寇至，贞吝。
　　象曰：负且乘，亦可丑也，自我致戎，又谁咎也。
　　九四：解而拇，朋至斯孚。
　　象曰：解而拇，未当位也。
　　六五：君子维有解，吉；有孚于小人。
　　象曰：君子有解，小人退也。
　　上六：公用射隼，于高墉之上，获之，无不利。
　　象曰：公用射隼，以解悖也。
 
《易经》第四十一卦 损 山泽损 艮上兑下 
　　损：有孚，元吉，无咎，可贞，利有攸往？ 曷之用，二簋可用享。
彖曰：损，损下益上，其道上行。损而有孚，元吉，无咎，可贞，利有攸往。 曷之用？ 二簋可用享；二簋应有时。损刚益柔有时，损益盈虚，与时偕行。
象曰：山下有泽，损；君子以惩忿窒欲。
********************
　　初九：已事遄往，无咎，酌损之。
　　象曰：已事遄往，尚合志也。
　　九二：利贞，征凶，弗损益之。
　　象曰：九二利贞，中以为志也。
　　六三：三人行，则损一人；一人行，则得其友。
　　象曰：一人行，三则疑也。
　　六四：损其疾，使遄有喜，无咎。
　　象曰：损其疾，亦可喜也。
　　六五：或益之，十朋之龟弗克违，元吉。
　　象曰：六五元吉，自上佑也。
　　上九：弗损益之，无咎，贞吉，利有攸往，得臣无家。
　　象曰：弗损益之，大得志也。
 
《易经》第四十二卦 益 风雷益 巽上震下 
　　益：利有攸往，利涉大川。
彖曰：益，损上益下，民说无疆，自上下下，其道大光。利有攸往，中正有庆。 利涉大川，木道乃行。 益动而巽，日进无疆。 天施地生，其益无方。 凡益之道，与时偕行。
象曰：风雷，益；君子以见善则迁，有过则改。
********************
　　初九：利用为大作，元吉，无咎。
　　象曰：元吉无咎，下不厚事也。
　　六二：或益之，十朋之龟弗克违，永贞吉。 王用享于帝，吉。
　　象曰：或益之，自外来也。
　　六三：益之用凶事，无咎。 有孚中行，告公用圭。
　　象曰：益用凶事，固有之也。
　　六四：中行，告公从。 利用为依迁国。
　　象曰：告公从，以益志也。
　　九五：有孚惠心，勿问元吉。 有孚惠我德。
　　象曰：有孚惠心，勿问之矣。 惠我德，大得志也。
　　上九：莫益之，或击之，立心勿恒，凶。
　　象曰：莫益之，偏辞也。 或击之，自外来也。

《易经》第四十三卦 夬 泽天夬 兑上乾下 
　　夬：扬于王庭，孚号，有厉，告自邑，不利即戎，利有攸往。
彖曰：夬，决也，刚决柔也。健而说，决而和，扬于王庭，柔乘五刚也。孚号有厉，其危乃光也。 告自邑，不利即戎，所尚乃穷也。 利有攸往，刚长乃终也。by 97531.com
象曰：泽上于天，夬；君子以施禄及下，居德则忌。
********************
　　初九：壮于前趾，往不胜为吝。
　　象曰：不胜而往，咎也。
　　九二：惕号，莫夜有戎，勿恤。
　　象曰：莫夜有戎，得中道也。
　　九三：壮于頄，有凶。 君子夬夬，独行遇雨，若濡有愠，无咎。
　　象曰：君子夬夬，终无咎也。
　　九四：臀无肤，其行次且。 牵羊悔亡，闻言不信。
　　象曰：其行次且，位不当也。 闻言不信，聪不明也。
　　九五：苋陆夬夬，中行无咎。
　　象曰：中行无咎，中未光也。
　　上六：无号，终有凶。
　　象曰：无号之凶，终不可长也。

《易经》第四十四卦 姤 天风姤 乾上巽下 
　　姤：女壮，勿用取女。
彖曰：姤，遇也，柔遇刚也。勿用取女，不可与长也。 天地相遇，品物咸章也。 刚遇中正，天下大行也。 姤之时义大矣哉！
象曰：天下有风，姤；后以施命诰四方。
********************
　　初六：系于金柅，贞吉，有攸往，见凶，羸豕踟躅。
　　象曰：系于金柅，柔道牵也。
　　九二：包有鱼，无咎，不利宾。
　　象曰：包有鱼，义不及宾也。
　　九三：臀无肤，其行次且，厉，无大咎。
　　象曰：其行次且，行未牵也。
　　九四：包无鱼，起凶。
　　象曰：无鱼之凶，远民也。
　　九五：以杞包瓜，含章，有陨自天。
　　象曰：九五含章，中正也。 有陨自天，志不舍命也。
　　上九：姤其角，吝，无咎。
　　象曰：姤其角，上穷吝也。
 
《易经》第四十五卦 萃 泽地萃 兑上坤下
萃：亨。 王假有庙，利见大人，亨，利贞。 用大牲吉，利有攸往。
彖曰：萃，聚也；顺以说，刚中而应，故聚也。王假有庙，致孝享也。利见大人亨，聚以正也。 用大牲吉，利有攸往，顺天命也。 观其所聚，而天地万物之情可见矣。
象曰：泽上於地，萃；君子以除戎器，戒不虞。
********************
　　初六：有孚不终，乃乱乃萃，若号一握为笑，勿恤，往无咎。
　　象曰：乃乱乃萃，其志乱也。
　　六二：引吉，无咎，孚乃利用禴。
    象曰：引吉无咎，中未变也。 
　　六三：萃如，嗟如，无攸利，往无咎，小吝。
　　象曰：往无咎，上巽也。
　　九四：大吉，无咎。
　　象曰：大吉无咎，位不当也。
　　九五：萃有位，无咎。 匪孚，元永贞，悔亡。
　　象曰：萃有位，志未光也。
　　上六：齎咨涕洟，无咎。
　　象曰：齎咨涕洟，未安上也。
 
《易经》第四十六卦 升 地风升 坤上巽下 
　　升：元亨，用见大人，勿恤，南征吉。
彖曰：柔以时升，巽而顺，刚中而应，是以大亨。用见大人，勿恤；有庆也。 南征吉，志行也。
象曰：地中生木，升；君子以顺德，积小以高大。
********************
　　初六：允升，大吉。
　　象曰：允升大吉，上合志也。
　　九二：孚乃利用禴，无咎。
　　象曰：九二之孚，有喜也。
　　九三：升虚邑。
　　象曰：升虚邑，无所疑也。
　　六四：王用亨于岐山，吉无咎。
　　象曰：王用亨于岐山，顺事也。
　　六五：贞吉，升阶。
　　象曰：贞吉升阶，大得志也。
　　上六：冥升，利于不息之贞。
　　象曰：冥升在上，消不富也。
 
《易经》第四十七卦 困 泽水困 兑上坎下 
　　困：亨，贞，大人吉，无咎，有言不信。
彖曰：困，刚掩也。 险以说，困而不失其所，亨；其唯君子乎？ 贞大人吉，以刚中也。 有言不信，尚口乃穷也。
象曰：泽无水，困；君子以致命遂志。
********************
　　初六：臀困于株木，入于幽谷，三岁不见。
　　象曰：入于幽谷，幽不明也。
　　九二：困于酒食，朱绂方来，利用亨祀，征凶，无咎。
　　象曰：困于酒食，中有庆也。
　　六三：困于石，据于蒺藜，入于其宫，不见其妻，凶。
　　象曰：据于蒺藜，乘刚也。 入于其宫，不见其妻，不祥也。
　　九四：来徐徐，困于金车，吝，有终。
　　象曰：来徐徐，志在下也。 虽不当位，有与也。
　　九五：劓刖，困于赤绂，乃徐有说，利用祭祀。
　　象曰：劓刖，志未得也。乃徐有说，以中直也。利用祭祀，受福也。
　　上六：困于葛藟，于臲靰，曰动悔。 有悔，征吉。
　　象曰：困于葛藟，未当也。 动悔，有悔吉，行也。

《易经》第四十八卦 井 水风井 坎上巽下 
　　井：改邑不改井，无丧无得，往来井井。汔至，亦未繘井，羸其瓶，凶。
彖曰：巽乎水而上水，井；井养而不穷也。改邑不改井，乃以刚中也。汔至亦未繘井，未有功也。 羸其瓶，是以凶也。
象曰：木上有水，井；君子以劳民劝相。
********************
　　初六：井泥不食，旧井无禽。
　　象曰：井泥不食，下也。 旧井无禽，时舍也。
　　九二：井谷射鲋，瓮敝漏。
　　象曰：井谷射鲋，无与也。
　　九三：井渫不食，为我民恻，可用汲，王明，并受其福。
　　象曰：井渫不食，行恻也。 求王明，受福也。
　　六四：井甃，无咎。
　　象曰：井甃无咎，修井也。
　　九五：井冽，寒泉食。
　　象曰：寒泉之食，中正也。
　　上六：井收勿幕，有孚无吉。
　　象曰：元吉在上，大成也。
 
《易经》第四十九卦 革 泽火革 兑上离下　　
革：己日乃孚，元亨利贞，悔亡。
彖曰：革，水火相息，二女同居，其志不相得，曰革。己日乃孚；革而信也。 文明以说，大亨以正，革而当，其悔乃亡。天地革而四时成，汤武革命，顺乎天而应乎人，革之时义大矣哉！
象曰：泽中有火，革；君子以治历明时。
********************
　　初九：巩用黄牛之革。
　　象曰：巩用黄牛，不可以有为也。
　　六二：己日乃革之，征吉，无咎。
　　象曰：己日革之，行有嘉也。
　　九三：征凶，贞厉，革言三就，有孚。
　　象曰：革言三就，又何之矣。
　　九四：悔亡，有孚改命，吉。
　　象曰：改命之吉，信志也。
　　九五：大人虎变，未占有孚。
　　象曰：大人虎变，其文炳也。
　　上六：君子豹变，小人革面，征凶，居贞吉。
　　象曰：君子豹变，其文蔚也。 小人革面，顺以从君也。
 
《易经》第五十卦 鼎 火风鼎 离上巽下 
　　鼎：元吉，亨。
彖曰：鼎，象也。 以木巽火，亨饪也。 圣人亨以享上帝，而大亨以养圣贤。 巽而耳目聪明，柔进而上行，得中而应乎刚，是以元亨。
象曰：木上有火，鼎；君子以正位凝命。
********************
　　初六：鼎颠趾，利出否，得妾以其子，无咎。
　　象曰：鼎颠趾，未悖也。 利出否，以从贵也。
　　九二：鼎有实，我仇有疾，不我能即，吉。
　　象曰：鼎有实，慎所之也。 我仇有疾，终无尤也。
　　九三：鼎耳革，其行塞，雉膏不食，方雨亏悔，终吉。
　　象曰：鼎耳革，失其义也。
　　九四：鼎折足，覆公餗，其形渥，凶。
　　象曰：覆公餗，信如何也。
　　六五：鼎黄耳金铉，利贞。
　　象曰：鼎黄耳，中以为实也。
　　上九：鼎玉铉，大吉，无不利。
　　象曰：玉铉在上，刚柔节也。
 
《易经》第五十一卦 震 震为雷 震上震下 
　　震：亨。 震来虩虩，笑言哑哑。 震惊百里，不丧匕鬯。
彖曰：震，亨。 震来虩虩，恐致福也。笑言哑哑，后有则也。 震惊百里，惊远而惧迩也。 出可以守宗庙社稷，以为祭主也。
象曰：洊雷，震；君子以恐惧修身。
********************
　　初九：震来虩虩，后笑言哑哑，吉。
　　象曰：震来虩虩，恐致福也。 笑言哑哑，后有则也。
　　六二：震来厉，亿丧贝，跻于九陵，勿逐，七日得。
　　象曰：震来厉，乘刚也。
　　六三：震苏苏，震行无眚。
　　象曰：震苏苏，位不当也。
　　九四：震遂泥。
　　象曰：震遂泥，未光也。
　　六五：震往来厉，亿无丧，有事。
　　象曰：震往来厉，危行也。 其事在中，大无丧也。
　　上六：震索索，视矍矍，征凶。 震不于其躬，于其邻，无咎。 婚媾有言。
　　象曰：震索索，未得中也。 虽凶无咎，畏邻戒也。
 《易经》第五十二卦 艮 艮为山 艮上艮下 [/COLOR]
　　艮：艮其背，不获其身，行其庭，不见其人，无咎。
彖曰：艮，止也。 时止则止，时行则行，动静不失其时，其道光明。 艮其止，止其所也。 上下敌应，不相与也。 是以不获其身，行其庭不见其人，无咎也。
象曰：兼山，艮；君子以思不出其位。
********************
　　初六：艮其趾，无咎，利永贞。
　　象曰：艮其趾，未失正也。
　　六二：艮其腓，不拯其随，其心不快。
　　象曰：不拯其随，未退听也。
　　九三：艮其限，列其夤，厉薰心。
　　象曰：艮其限，危薰心也。
　　六四：艮其身，无咎。
　　象曰：艮其身，止诸躬也。
　　六五：艮其辅，言有序，悔亡。
　　象曰：艮其辅，以中正也。
　　上九：敦艮，吉。
　　象曰：敦艮之吉，以厚终也。
 
《易经》第五十三卦 渐 风山渐 巽上艮下 
　　渐：女归吉，利贞。
彖曰：渐之进也，女归吉也。 进得位，往有功也。进以正，可以正邦也。其位刚，得中也。 止而巽，动不穷也。
象曰：山上有木，渐；君子以居贤德，善俗。
********************
　　初六：鸿渐于干，小子厉，有言，无咎。
　　象曰：小子之厉，义无咎也。
　　六二：鸿渐于磐，饮食衎衎，吉。
　　象曰：饮食衎衎，不素饱也。
　　九三：鸿渐于陆，夫征不复，妇孕不育，凶；利御寇。
　　象曰：夫征不复，离群丑也。 妇孕不育，失其道也。利用御寇，顺相保也。
　　六四：鸿渐于木，或得其桷，无咎。
　　象曰：或得其桷，顺以巽也。
　　九五：鸿渐于陵，妇三岁不孕，终莫之胜，吉。
　　象曰：终莫之胜，吉；得所愿也。
　　上九：鸿渐于逵，其羽可用为仪，吉。
　　象曰：其羽可用为仪，吉；不可乱也。
 
《易经》第五十四卦 归妹 雷泽归妹 震上兑下 　　
归妹：征凶，无攸利。
彖曰：归妹，天地之大义也。天地不交，而万物不兴，归妹人之终始也。说以动，所归妹也。 征凶，位不当也。 无攸利，柔乘刚也。
象曰：泽上有雷，归妹；君子以永终知敝。
********************
　　初九：归妹以娣，跛能履，征吉。
　　象曰：归妹以娣，以恒也。 跛能履吉，相承也。
　　九二：眇能视，利幽人之贞。
　　象曰：利幽人之贞，未变常也。
　　六三：归妹以须，反归以娣。
　　象曰：归妹以须，未当也。
　　九四：归妹愆期，迟归有时。
　　象曰：愆期之志，有待而行也。
　　六五：帝乙归妹，其君之袂，不如其娣之袂良，月几望，吉。
　　象曰：帝乙归妹，不如其娣之袂良也。 其位在中，以贵行也。
　　上六：女承筐无实，士刲羊无血，无攸利。
　　象曰：上六无实，承虚筐也。
 
《易经》第五十五卦 丰 雷火丰 震上离下 
　　丰：亨，王假之，勿忧，宜日中。
彖曰：丰，大也。 明以动，故丰。王假之，尚大也。 勿忧宜日中，宜照天下也。日中则昃，月盈则食，天地盈虚，与时消息，而况人於人乎？况於鬼神乎？
象曰：雷电皆至，丰；君子以折狱致刑。
********************
　　初九：遇其配主，虽旬无咎，往有尚。
　　象曰：虽旬无咎，过旬灾也。
　　六二：丰其蔀，日中见斗，往得疑疾，有孚发若，吉。
　　象曰：有孚发若，信以发志也。
　　九三：丰其沛，日中见昧，折其右肱，无咎。
　　象曰：丰其沛，不可大事也。 折其右肱，终不可用也。
　　九四：丰其蔀，日中见斗，遇其夷主，吉。
　　象曰：丰其蔀，位不当也。 日中见斗，幽不明也。 遇其夷主，吉；行也。
　　六五：来章，有庆誉，吉。
　　象曰：六五之吉，有庆也。
　　上六：丰其屋，蔀其家，窥其户，闃其无人，三岁不见，凶。
　　象曰：丰其屋，天际翔也。 窥其户，闃其无人，自藏也。
 
《易经》第五十六卦 旅 火山旅 离上艮下 
　　旅：小亨，旅贞吉。
彖曰：旅，小亨，柔得中乎外，而顺乎刚，止而丽乎明，是以小亨，旅贞吉也。 旅之时义大矣哉！
象曰：山上有火，旅；君子以明慎用刑，而不留狱。
********************
　　初六：旅琐琐，斯其所取灾。
　　象曰：旅琐琐，志穷灾也。
　　六二：旅即次，怀其资，得童仆贞。
　　象曰：得童仆贞，终无尤也。
　　九三：旅焚其次，丧其童仆，贞厉。
　　象曰：旅焚其次，亦以伤矣。 以旅与下，其义丧也。
　　九四：旅于处，得其资斧，我心不快。
　　象曰：旅于处，未得位也。 得其资斧，心未快也。
　　六五：射雉一矢亡，终以誉命。
　　象曰：终以誉命，上逮也。
　　上九：鸟焚其巢，旅人先笑后号啕。 丧牛于易，凶。
　　象曰：以旅在上，其义焚也。 丧牛于易，终莫之闻也。

《易经》第五十七卦 巽 巽为风 巽上巽下 
　　巽：小亨，利攸往，利见大人。
彖曰：重巽以申命，刚巽乎中正而志行。柔皆顺乎刚，是以小亨，利有攸往，利见大人。
象曰：随风，巽；君子以申命行事。by 1941.cn
********************
　　初六：进退，利武人之贞。
　　象曰：进退，志疑也。 利武人之贞，志治也。
　　九二：巽在□下，用史巫纷若，吉无咎。
　　象曰：纷若之吉，得中也。
　　九三：频巽，吝。
　　象曰：频巽之吝，志穷也。
　　六四：悔亡，田获三品。
　　象曰：田获三品，有功也。
　　九五：贞吉悔亡，无不利。 无初有终，先庚三日，后庚三日，吉。
　　象曰：九五之吉，位正中也。
　　上九：巽在牀下，丧其资斧，贞凶。
　　象曰：巽在牀下，上穷也。 丧其资斧，正乎凶也。
 
《易经》第五十八卦 兑 兑为泽 兑上兑下 
　　兑：亨，利贞。
彖曰：兑，说也。 刚中而柔外，说以利贞，是以顺乎天，而应乎人。 说以先民，民忘其劳；说以犯难，民忘其死；说之大，民劝矣哉！
象曰：丽泽，兑；君子以朋友讲习。
********************
　　初九：和兑，吉。
　　象曰：和兑之吉，行未疑也。
　　九二：孚兑，吉，悔亡。
　　象曰：孚兑之吉，信志也。
　　六三：来兑，凶。
　　象曰：来兑之凶，位不当也。
　　九四：商兑，未宁，介疾有喜。
　　象曰：九四之喜，有庆也。
　　九五：孚于剥，有厉。
　　象曰：孚于剥，位正当也。
　　上六：引兑。
　　象曰：上六引兑，未光也。
 
《易经》第五十九卦 涣 风水涣 巽上坎下 
　　涣：亨。 王假有庙，利涉大川，利贞。
彖曰：涣，亨。 刚来而不穷，柔得位乎外而上同。 王假有庙，王乃在中也。 利涉大川，乘木有功也。
象曰：风行水上，涣；先王以享于帝立庙。
********************
　　初六：用拯马壮，吉。
　　象曰：初六之吉，顺也。
　　九二：涣奔其机，悔亡。
　　象曰：涣奔其机，得愿也。
　　六三：涣其躬，无悔。
　　象曰：涣其躬，志在外也。
　　六四：涣其群，元吉。 涣有丘，匪夷所思。
　　象曰：涣其群，元吉；光大也。
　　九五：涣汗其大号，涣王居，无咎。
　　象曰：王居无咎，正位也。
　　上九：涣其血，去逖出，无咎。
　　象曰：涣其血，远害也。
 
《易经》第六十卦 节 水泽节 坎上兑下 
　　节：亨。 苦节不可贞。
彖曰：节，亨，刚柔分，而刚得中。苦节不可贞，其道穷也。说以行险，当位以节，中正以通。 天地节而四时成，节以制度，不伤财，不害民。
象曰：泽上有水，节；君子以制数度，议德行。
********************
　　初九：不出户庭，无咎。
　　象曰：不出户庭，知通塞也。
　　九二：不出门庭，凶。
　　象曰：不出门庭，失时极也。
　　六三：不节若，则嗟若，无咎。
　　象曰：不节之嗟，又谁咎也。
　　六四：安节，亨。
　　象曰：安节之亨，承上道也。
　　九五：甘节，吉；往有尚。
　　象曰：甘节之吉，居位中也。
　　上六：苦节，贞凶，悔亡。
　　象曰：苦节贞凶，其道穷也。
 
《易经》第六十一卦 中孚 风泽中孚 巽上兑下 
　　中孚：豚鱼吉，利涉大川，利贞。
彖曰：中孚，柔在内而刚得中。 说而巽，孚，乃化邦也。 豚鱼吉，信及豚鱼也。 利涉大川，乘木舟虚也。 中孚以利贞，乃应乎天也。
象曰：泽上有风，中孚；君子以议狱缓死。
********************
　　初九：虞吉，有他不燕。
　　象曰：初九虞吉，志未变也。
　　九二：鸣鹤在阴，其子和之，我有好爵，吾与尔靡之。
　　象曰：其子和之，中心愿也。
　　六三：得敌，或鼓或罢，或泣或歌。
　　象曰：可鼓或罢，位不当也。
　　六四：月几望，马匹亡，无咎。
　　象曰：马匹亡，绝类上也。
　　九五：有孚挛如，无咎。
　　象曰：有孚挛如，位正当也。
　　上九：翰音登于天，贞凶。
　　象曰：翰音登于天，何可长也。
 
《易经》第六十二卦 小过 雷山小过 震上艮下 
　　小过：亨，利贞，可小事，不可大事。飞鸟遗之音，不宜上宜下，大吉。
彖曰：小过，小者过而亨也。 过以利贞，与时行也。 柔得中，是以小事吉也。 刚失位而不中，是以不可大事也。 有飞鸟之象焉，有飞鸟遗之音，不宜上宜下，大吉；上逆而下顺也。
象曰：山上有雷，小过；君子以行过乎恭，丧过乎哀，用过乎俭。
********************
　　初六：飞鸟以凶。
　　象曰：飞鸟以凶，不可如何也。
　　六二：过其祖，遇其妣；不及其君，遇其臣；无咎。
　　象曰：不及其君，臣不可过也。
　　九三：弗过防之，从或戕之，凶。
　　象曰：从或戕之，凶如何也。
　　九四：无咎，弗过遇之。 往厉必戒，勿用永贞。
　　象曰：弗过遇之，位不当也。 往厉必戒，终不可长也。
　　六五：密云不雨，自我西郊，公弋取彼在穴。
　　象曰：密云不雨，已上也。
　　上六：弗遇过之，飞鸟离之，凶，是谓灾眚。
　　象曰：弗遇过之，已亢也。
 
《易经》第六十三卦 既济 水火既济 坎上离下 
　　既济：亨，小利贞，初吉终乱。
彖曰：既济，亨，小者亨也。利贞，刚柔正而位当也。 初吉，柔得中也。终止则乱，其道穷也。
象曰：水在火上，既济；君子以思患而预防之。
********************
　　初九：曳其轮，濡其尾，无咎。
　　象曰：曳其轮， 义无咎也。
　　六二：妇丧其髴，勿逐，七日得。
　　象曰：七日得，以中道也。
　　九三：高宗伐鬼方，三年克之，小人勿用。
　　象曰：三年克之，惫也。
　　六四：繻有衣衤如，终日戒。
　　象曰：终日戒，有所疑也。
　　九五：东邻杀牛，不如西邻之禴祭，实受其福。
　　象曰：东邻杀牛，不如西邻之时也；实受其福，吉大来也。
　　上六：濡其首，厉。
　　象曰：濡其首厉，何可久也。
 
《易经》第六十四卦 未济 火水未济 离上坎下 
　　未济：亨，小狐汔济，濡其尾，无攸利。
彖曰：未济，亨；柔得中也。 小狐汔济，未出中也。 濡其尾，无攸利；不续终也。 虽不当位，刚柔应也。
象曰：火在水上，未济；君子以慎辨物居方。
********************
　　初六：濡其尾，吝。
　　象曰：濡其尾，亦不知极也。
　　九二：曳其轮，贞吉。
　　象曰：九二贞吉，中以行正也。
　　六三：未济，征凶，利涉大川。
　　象曰：未济征凶，位不当也。
　　九四：贞吉，悔亡，震用伐鬼方，三年有赏于大国。
　　象曰：贞吉悔亡，志行也。
　　六五：贞吉，无悔，君子之光，有孚，吉。
　　象曰：君子之光，其晖吉也。
　　上九：有孚于饮酒，无咎，濡其首，有孚失是。
　　象曰：饮酒濡首，亦不知节也。

